આ સંદર્ભમાં મને જીવનની એક બહુ સુંદર અને હ્યદયસ્પર્શી વાત થોર્નન્ટન વાઈલ્ડરે એના નાટક ‘Our Town’ માં કહી છે તેનું અત્રે સ્મરણ થાય છે. નાટકની નાયિકા એમિલી ગ્રોવર્સ કોર્નર્સમાં રહે છે. યુવાનીમાં પ્રસૂતિમાં એનું મૃત્યુ થાય છે. નાટકના અંતિમ ભાગમાં એમિલીને આ ધરતી પર ફરી આવીને જીવવાની અને એની બારમી વર્ષગાંઠ માણવાની છૂટ આપવામાં આવે છે. એમિલી સજીવ થઈને પાછી આવે છે તે દિવસ એની બારમી વર્ષગાંઠનો હતો. પહેલી જ વખત એમિલીએ એનાં માબાપની સરળતાને – અને પોતા પ્રત્યેના એમના ઊંડા પ્રેમને જોયો. એને રોજિંદા જીવનની અનેક નાની મોટી બાબતો જે આપણા જીવનમાં અંતર્ગત હોય છે તેનો ખ્યાલ આવે છે અને કયારનાય વિસરાઈ ગયેલા એ દિવસનું માધુર્ય અને કારુણ્ય એમિલી માટે અસહ્ય બની જતાં, એકાએક એ બોલી ઊઠે છે.